als_Latn dik_Latn sag_Latn
Reali i Madridit do të testojë muskujt në "Mestalla" ku e pret Valencia e vendit të katërt.
Primera Division riniset me duelin në distancë mes Realit dhe Barcelonës. "El Clasico" do të luhet në muajin Mars por dy vendet e para në klasifikimin e Primera Division duhet të mos lëshojnë terren në betejën për titullin kampion, prandaj e diela ofron dy transferta interesante për gjigandët iberikë. Reali i Madridit do të testojë muskujt në "Mestalla" ku e pret Valencia e vendit të katërt. Një sfidë që për "Los Blancos" mbetet delikate sepse Valencia është një nga skuadrat që aplikon stil interesant loje. Pak javë më parë, Barcelona fitoi me një gol të Busquets në minutat shtesë, prandaj ky është një leksion që djemtë e Ancelottit e kanë mbajtur mirë. 15 ndeshje dhe 39 pikë plus një ndeshje më pak, Reali nuk e ka presionin e pikëve, por ulja e ritmit për shkak të pushimeve të festave mund të ketë ngrirë ingranazhet e skuadrës madrilene. Nga ana tjetër, skuadra e Espirito Santos ka nevojë urgjente për pikë sepse Sevilla mbetet shumë pranë me vetëm 1 pikë diferencë. Takimi starton në orën 17:00 dhe transmetohet direkt në kanalet SS2-SS2HD.
Qindra kilometra më larg edhe Barcelona duhet të bëjë llogaritë me një pengesë të madhe në "Anoeta". Real Sociedad nën drejtimin e David Moyes është ringritur në fluturim dhe për Blaugranat kjo është e dhëna më e rëndësishme. Skuadra baske numëron 15 pikë deri në këtë pikë të sezonit, por ky nuk është treguesi më i qartë për nivelin e kësaj skuadre. Sfidat në San Sebastian kanë qenë përherë të vështira për katalanasit, të cilët duhet të bëjnë llogaritë me një ambjent të nxehtë dhe presionin për të mos lënë më pikë rrugës pasi një tjetër hap fals mund ta komplikojë situatën në kampin blaugrana. Ambjenti në kampin katalanas mbetet i trazuar pasi klubit nuk i lejohet të bëjë merkato deri në vitin 2016 dhe kjo është një shuplakë e rëndë edhe për moralin e ekipit. Messi, Neymar dhe Suarez pritet të zbresin në fushë që nga minuta e parë për ta zgjidhur sa më shpejt sfidën që do të startojë në orën 21:00 në kanalet SS2-SS2HD. Në përballjen tjetër, Espanyol pret në "Cornelia El Prat" skuadrën e Eibarit.
als_Latn als_Latn als_Latn